钦定古今图书集成/理学汇编/文学典/第052卷 > 薛播
## 钦定古今图书集成/理学汇编/文学典/第052卷 > 薛播

按《唐书》本传：“播，河中宝鼎人。曾祖文思，官中书舍人。
播早孤，伯母林通经史，善属文，躬授经诸子及播兄
弟。故开元、天宝间，播兄弟七人皆擢进士第，为衣冠
光韪。累授殿中侍御史，迁武功、万年令。温敏而裕，与
人交有常，李栖筠、常衮、崔祐甫并器之。祐甫辅政，拜
中书舍人，出为汝州刺史。坐小累，贬泉州，再迁至河”
南尹，以礼部侍郎卒，赠本曹尚书。子公达，擢进士第，
佐凤翔军。会帅不文，尝集射，设的高数十尺，令曰：“中
者酬锦与金。”一军莫能中。公达执弓矢揖曰：“请为公
欢。”射三发连中，众大呼笑，帅不喜，乃自免去。复佐河
阳军，以国子助教居东都卒。

按《旧唐书》本传：“初，播伯父元暧，终于隰城丞。其妻济
南林氏，丹阳太守洋之妹。有母仪令德，博涉《五经》，善
属文，所为篇章，时人多讽咏之。元暧卒后，其子彦辅、
彦国、彦伟、彦云及播兄据、揔并早孤幼，悉为林氏所
训导，以至成立，咸致文学之名。”